Gemeenskap van Okahandja eis antwoorde - Regering - Republikein
Friday, January 18th, 03:23:40
14 December 2018 | Regering
Gemeenskapslede van Okahandja het tydens 'n vergadering hul misnoeë met die dorp se huidige bestuur uitgespreek.
Mnr. Petrus Gariseb, 'n gemeen­skapsaktivis, het onder andere vir me. Martha Mwitilifa, ­uitvoerende hoof, aangevat.
“Ons is bekommerd daaroor dat die voortdurende stryd tussen jou en die verkose stadsraad gelei het tot die nie-implementering van raadsbesluite oor projekte wat ons almal kan bevoordeel. Is u bewus daarvan dat die munisipaliteit nie in staat is om hierdie dorp skoon te maak nie, want al die skoonmaaktoerusting is onklaar en daar is nie geld om dit te herstel nie?
“Intussen is privaat operateurs deur die verkose stadsraad aangewys om die dorp skoon te maak – 'n ooreenkoms wat sonder 'n raadsbesluit beëindig is.
“Dit het gelei tot die vuil toestand waarin die dorp hom tans bevind. Watter alternatiewe het jy in­gestel?” wou Gariseb weet.
Tydens die vergadering het die gemeenskap vir mnr. Steve Booys, raadslid vir die Okahandja-kies­afdeling, daarvan beskuldig dat hy die meesterbrein agter die ­sogenoemde gemeenskaps­belangegroep is.
Dié groep is volgens gemeenskaps­lede in die lewe geroep om chaos en verwoesting op die dorp te saai.
“Boonop sit jy in die middel van die verdeeldheid in die verkose stadsraad en jy maak 'n punt daarvan om enige projek te ­saboteer.”
Gariseb het ook me. Sophia Shaningwa, Swapo se sekretaris-generaal, aangevat oor die aanstel van leiers sonder om die gemeen­skap te raadpleeg.
Die gemeenskap het geëis dat sy haar opdrag vir die inhuldiging van nuwe raadslede terugtrek.
Hulle eis die onmiddellike inhuldiging van die huidige ­raadslede binne drie dae sonder enige ­veranderinge.
Hulle het ook die bevindings van die ondersoek geëis wat sy as voormalige minister van stedelike en landelike ontwikkeling in 2015 van stapel gestuur het.
Die gemeenskap wil hê Shaningwa se opvolger, mnr. Peya Mushelenga, moet die verslag vir hulle wys waarin hy haar beveel om die dorp se politieke leierskap te verander.
Laastens eis gemeenskapslede dat Mushelenga die verbod op grondverkope op Okahandja ophef.